Die Vredefort-koepel is een van die grootste impakkraters op Aarde. Dit is in Suid-Afrika se Vrystaat-provinsie geleë, met die dorp Vredefort wat in die krater gevestig is. Daar word ook na die koepel as die Vredefortkrater verwys. In 2005 is die Vredefort-koepel by Unesco se lys van Wêrelderfenisgebiede gevoeg vir die estetiese en wetenskaplike waarde van die gebied.
Die bolied wat Vredefort getref het, is een van die grootstes wat die aarde nog ooit getref het, geskat teen oor die 10 km breed. Die krater het 'n deursnee van ongeveer 300 km, groter as die 250 km breë Sundburykrater (Sudbury-kom), en die 170 km breë Chicxulub-krater. Die ouderdom van die krater word geskat teen oor die 2 miljard jaar (2023 ± 4 miljoen jaar), en het die aarde getref gedurende die Paleoproterozoïese era.
Daar is oorspronklik gedink dat die koepel in die middel van die krater deur 'n vulkaniese uitbarsting gevorm is, alhoewel daar in die middel 1990's bewyse gevind is dat daar 'n reuse-boliede-impak in die gebied plaasgevind het.
Die Vredefort-koepel is belangrik vir eko-teorisme in die omgewing, a.g.v. die bekendheid wat dit verwerf het, asook die pragtige natuurskoon wat a.g.v. die geologiese struktuur ontstaan het.
Vroeër was daar eksplorasie vir goud gedoen in die area, aangesien die gouddraende riwwe van die Sentralerand Groep voor die impak krater reeds afgeset was. Die riwwe van die Vrystaat, Klerksdorp en Wes-rand goudvelde word na die ooste, suid-ooste en suide te diep word om ekonomies te myn, maar word deur die impakkrater nader aan die oppervlak gebring in die Vredefort-koepel. Dit was egter nie ekonomies vatbaar nie, aangesien die voorkoms te wisselvallig, en die graad van die gouderts te laag is.